থানায় সিসি ক্যামেরা নিয়ে গাফিলতি, সুপ্রিম কোর্টে স্বতঃপ্রণোদিত মামলা

ওয়েব ডেস্ক: থানায় (Police Station) অচল কিংবা অস্তিত্বহীন সিসি ক্যামেরার (CCTV Camera) অভিযোগে স্বতঃপ্রণোদিত মামলা চালু করল সুপ্রিম কোর্ট (Supreme Court)। এই বছরের বিগত ৭-৮ মাসে থানায় হেফাজতে থাকা অন্তত ১১ জন বন্দির সারা দেশে মৃত্যু সংক্রান্ত প্রকাশিত সংবাদের পরিপ্রেক্ষিতে স্বতঃপ্রণোদিত মামলা (Suo Motu) শুরু হল বিচারপতি বিক্রম নাথ এবং বিচারপতি সন্দীপ মেহতার ডিভিশন বেঞ্চে।

২০২০ সালের ডিসেম্বর মাসে পরমবীর সিং সাইনি বনাম বলজিৎ সিং মামলায় সুপ্রিম কোর্ট দেশের সব রাজ্য ও কেন্দ্রশাসিত সরকারগুলিকে প্রত্যেক থানায় পর্যাপ্ত সংখ্যক সিসি ক্যামেরা বাধ্যতামূলকভাবে কার্যকর অবস্থায় রাখার জন্য নির্দেশ দিয়েছিল। কিন্তু সেই নির্দেশ কতটা কার্যকর হয়েছে, সেই তথ্য নিয়ে প্রচুর প্রশ্ন রয়েছে। কারণ অধিকাংশ হেফাজতে থাকা বন্দির মৃত্যুর পরেই বা অত্যাচারের অভিযোগে দেখা যায়, সংশ্লিষ্ট সিসি ক্যামেরা হয় সংশ্লিষ্ট স্থানে লাগানো নেই অথবা সেটি অচল।

আরও পড়ুন: জীবনবিমা ও স্বাস্থ্যবিমা থেকে উঠল GST, চালু হল করের নতুন ২ স্ল্যাব!

প্রসঙ্গত, সিসি ক্যামেরা না থাকা বা অচল থাকার অর্থ, পুলিশের বিরুদ্ধে অত্যাচার বা অন্য যে কোনও রকম অন্যায়ের প্রমাণ না থাকা। থানার মধ্যে ইচ্ছাকৃতভাবে পুলিশ এমন জায়গায় অত্যাচার চালিয়েছে, যেখানে সিসি ক্যামেরা নেই। এমন অভিযোগের পাশাপাশি অচল ক্যামেরার জন্য দায় ঠেলাঠেলি চলে নানাভাবে। খারাপ হয়ে যাওয়া ক্যামেরা কে সারাবে, কীভাবে সারানো হবে, ক্যামেরাতে বিদ্যুৎ সরবরাহে গোলযোগ হলে তা সারানো নিয়েও হামেশাই গাফিলতি করা হয় বলে অভিযোগ। ইচ্ছাকৃতভাবে ক্যামেরায় বিদ্যুৎ সরবরাহ বন্ধ রাখার অভিযোগও আছে।